钦定古今图书集成/历象汇编/岁功典/第087卷 > 梁
## 钦定古今图书集成/历象汇编/岁功典/第087卷 > 梁

### 武帝天监三年定冬至祀天之仪

按《梁书武帝本纪》，不载。　按《隋书礼仪志》：天监三年，
左丞吴操之启称，“传云启蛰而郊，郊应立春之后。尚
书左丞何佟之议，今之郊祭，是报昔岁之功，而祈今
年之福，故取岁首上辛，不拘立春之先后。周冬至于
圆丘，大报天也。夏正又郊，以祈农事，故有启蛰之说。
自晋泰始二年，并圆丘方泽，同于二郊。是知今之郊
禋”，礼兼祈报，不得限以一途也。帝曰：“圆丘自是祭天，
先农即是祈谷。但就阳之位，故在郊也。冬至之夜，阳
气起于甲子，既祭昊天，宜在冬至祈谷时。可依古，必
须启蛰在一郊坛，分为二祭。”自是冬至谓之祀天，启
蛰名为祈谷。